Balla Zsófia

Most jó sorom van

I.

Elfelejtem, hogy mire lehet vágyni.

El, akár a szegények.

Ehetnék reggel, mint most, rozsos zsemlét?

Narancs villanyok izzanak a kék

sötétben : rebbenő Csontváry-kép.

A varjak világa épp hallgat.

Még a juhok pléh kolompja se nyikkan.

A csendre most semmi se tör.

Néha, mint a vaku villan, hasad

a lét egésze: magmáig tárul elém.

Mint egy emlék, a látvány képe édesen gyötör.

II.

Miképp lehet percet befogni?

A zöld és nyers levegő illatát

az ablakban mélyen magamba rántom.

Ahogy ez a télvégi svájci kert

az örömhöz és a rögökre kötve

lefolyik a Föld végtelen pillanatán.

A tárgyak elém szórják aduik.

Lent a kerek pavilon, az ablakban

én, körmölök, előttem csésze,

a kávét felhörpöltem, itt vagyunk

a fényes eső fölött, s idő száll alattam.

Életem e percben,

ebben a sok jelenben örökre megbújik.

*A szép fegyverkovácsné levele*

Nem azt siratom, ami nincs már nekem –

kuncogva gondolok arra, mi odavan:

mennyi gömbölyűséget sikált a kezem,

s olyan bőrt, ami sima, ránctalan.

(Most bőröm fodroz, mint tó felszíne,

és ha mozdulok, saját tánca van).

Eszembe jut, hogy milyen szomjasan

faltuk egymás illatát, erdőben, gyepen,

hogy az eszmévé finomult vágy testté,

egy tenger partján kettőnké legyen;

az érintés gyöngéddé gyúlt s hevessé,

s így örökkévaló, amit egy perc kínált:

a szerelemben emeltük magasra –

legyen istenné, mi földként determinált.

A villogó tekintetekre gondolok

(nem arra, hogy csúsznak most félre rólam),

és táncban helyük kereső kezekre,

s más tagokra, mindjük hogy idomul.

Az a tánc enyém. S a zene is, bár rezegve.

Remélhetem, hogy erényem javul?

A múlt minden árnyának tartozom

egy-egy figyelemmel. Nem várhatok sokat.

Nehezen nő fel az ember. Amíg ifjú,

minden jelent elosztogat.

Azt hiszi, jövője messzi, akár a távolok.

*Megjelent: Balla Zsófia: Az élet két fele*

*Kalligram, 2019.*